CELEX: 32009D0869
Language: mt
Date: 2009-11-27 00:00:00
Title: 2009/869/KE: Deċiżjoni tal-Kummissjoni tas- 27 ta’ Novembru 2009 li temenda l-Annessi XI, XII, XV u XVI tad-Direttiva tal-Kunsill 2003/85/KE fir-rigward tal-lista tal-laboratorji awtorizzati li jimmaniġġjaw il-vajrus ħaj tal-marda tal-ilsien u d-dwiefer u l-istandards minimi ta’ sigurtà applikabbli għalihom (notifikata bid-dokument numru C(2009) 9094) (Test b’relevanza għaż-ŻEE)

2.12.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 315/8
            
         DEĊIŻJONI TAL-KUMMISSJONI
   tas-27 ta’ Novembru 2009
   li temenda l-Annessi XI, XII, XV u XVI tad-Direttiva tal-Kunsill 2003/85/KE fir-rigward tal-lista tal-laboratorji awtorizzati li jimmaniġġjaw il-vajrus ħaj tal-marda tal-ilsien u d-dwiefer u l-istandards minimi ta’ sigurtà applikabbli għalihom
   (notifikata bid-dokument numru C(2009) 9094)
   (Test b’relevanza għaż-ŻEE)
   (2009/869/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Direttiva tal-Kunsill 2003/85/KE tad-29 ta’ Settembru 2003 dwar miżuri tal-Komunità fuq il-kontroll tal-marda tal-ilsien u d-dwiefer li tirrevoka d-Direttiva 85/511/KEE u d-Deċiżjonijiet 89/531/KEE u 91/665/KE u li temenda d-Direttiva 92/46/KEE (1), u b’mod partikolari l-Artikolu 67(2) u 87(3) tagħha,
   Billi:
   
               (1)
            
            
               Id-Direttiva 2003/85/KE tistipula miżuri minimi ta’ kontroll li għandhom jiġu applikati fil-każ ta’ tifqigħa tal-marda tal-ilsien u d-dwiefer u ċerti miżuri preventivi bl-għan li jiżdiedu l-kuxjenza u t-tlestija mill-awtoritajiet kompetenti u mill-komunità agrikola għal dik il-marda.
            
         
               (2)
            
            
               L-Artikolu 65 tad-Direttiva 2003/85/KE jistipula li l-Istati Membri jridu jiżguraw li l-immaniġġjar tal-vajrus ħaj tal-marda tal-ilsien u d-dwiefer għar-riċerka, id-dijanjożi u l-manifattura jsir biss f’laboratorji approvati elenkati fl-Anness XI u operati tal-inqas skont l-istandards tal-bijosigurtà stabbiliti fl-Anness XII ta’ dik id-Direttiva.
            
         
               (3)
            
            
               Il-Parti A tal-Anness XI tad-Direttiva 2003/85/KE telenka l-laboratorji nazzjonali awtorizzati biex jimmaniġġjaw il-vajrus ħaj tal-marda tal-ilsien u d-dwiefer għal finijiet dijanjostiċi u ta’ riċerka. Il-Parti B ta’ dak l-Anness telenka l-laboratorji li jimmaniġġjaw l-antiġenu tal-vajrus matul il-manifattura tal-vaċċini.
            
         
               (4)
            
            
               Franza infurmat uffiċjalment lill-Kummissjoni li wieħed mil-laboratorji ta’ referenza nazzjonali tagħhom u laboratorji ta’ manifattura tal-vaċċin ma għadhomx jitqiesu bħala li jissodisfaw l-istandards tal-bijosigurtà stipulati fl-Artikolu 65(d) tad-Direttiva 2003/85/KE.
            
         
               (5)
            
            
               L-Olanda infurmat uffiċjalment lill-Kummissjoni b’bidla ulterjuri fl-isem tal-laboratorju dijanjostiku nazzjonali tagħhom li huwa awtorizzat jimmaniġġja vajrus ħaj tal-marda tal-ilsien u d-dwiefer, u bl-akkwist mill-kumpanija privata “Lelystad Biologicals BV, Lelystad” ta’ dik il-parti ta’ dak li kien l-Istitut Ċentrali għall-Kontroll tal-Mard tal-Annimali (CIDC-Lelystad) li hija awtorizzata timmaniġġja l-vajrus ħaj tal-marda tal-ilsien u d-dwiefer għall-produzzjoni tal-vaċċini.
            
         
               (6)
            
            
               Jeħtieġ li tiġi emendata l-lista ta’ laboratorji awtorizzati li jimmaniġġjaw il-vajrus ħaj tal-ilsien u d-dwiefer stabbilita fl-Anness XI mad-Direttiva 2003/85/KE.
            
         
               (7)
            
            
               Il-punt 1 tal-Anness XII tad-Direttiva tal-Kunsill 2003/85/KE jistabbilixxi standards ta’ bijosigurtà għal-laboratorji li jimmaniġġjaw il-vajrus ħaj tal-marda tal-ilsien u d-dwiefer. Huwa jistipula li laboratorji bħal dawn għandhom jissodisfaw jew jeċċedu ir-rekwiżiti stipulati fl-“Istandards minimi għal-Laboratorji li jaħdmu fuq il-mikrobu tal-ilsien u d-dwiefer in vitro u in vivo” stabbiliti mill-Kummissjoni Ewropea għall-kontroll tal-marda tal-ilsien u d-dwiefer, is-26 sessjoni, Ruma, April 1985, kif modifikat fl-1993.
            
         
               (8)
            
            
               Il-Punt 1 tal-Anness XV tad-Direttiva 2003/85/KE jistipula li l-Laboratorji Nazzjonali kollha li jimmaniġġjaw il-vajrus ħaj tal-marda tal-ilsien u d-dwiefer għandhom joperaw taħt il-kundizzjonijiet stipulati fl-“Istandards Minimi għal-Laboratorji li jaħdmu bil-marda tal-ilsien u d-dwiefer in vitro u in vivo”, il-Kummissjoni Ewropea għall-Kontroll tal-Marda tal-Ilsien u d-Dwiefer — is-26 Sessjoni, Ruma 1985, kif emendata mill-Appendiċi 6(ii) tar-Rapport tat-30 Sessjoni, Ruma, 1993.
            
         
               (9)
            
            
               Barra minn hekk, il-punt 7 tal-Anness XVI mad-Direttiva 2003/85/KE jistipula li l-Laboratorju tal-Komunità għar-Referenzi għandu jopera skont il-kundizzjonijiet rikonoxxuti ta’ sigurtà stretta tal-mard bħalma hu indikat fl-“Istandards Minimi għal-Laboratorji li jaħdmu bil-vajrus tal-marda tal-ilsien u d-dwiefer in vitro u in vivo”, il-Kummissjoni Ewropea għall-kontroll tal-marda tal-ilsien u d-dwiefer — is-26 Sessjoni, Ruma, April 1985, kif emendat bl-Appendiċi 6(ii) tar-rapport tat-30 Sessjoni tal-Kummissjoni Ewropea dwar il-kontroll tal-marda tal-ilsien u d-dwiefer 1993, imsemmija fl-Anness XII ta’ din id-Direttiva.
            
         
               (10)
            
            
               Wara tifqigħa tal-marda tal-ilsien u d-dwiefer fl-2007 fi Stat Membru li kien relatat mal-ħarba ta’ vajrus tal-marda tal-ilsien u d-dwiefer minn laboratorju, dawk “l-Istandards Minimi għal-Laboratorji li qed jaħdmu bil-vajrus tal-marda tal-ilsien u d-dwiefer in vitro u in vivo” (“standards ta’ bijosigurtà”) ġew emendati. Wara diskussjonijiet dwar l-istandards tal-bijosigurtà mal-Istati Membri fil-qafsa tal-Kumitat Permanenti dwar il-Katina Alimentari u s-Saħħa tal-Annimali, il-verżjoni emendata ta’ dawk l-istandards kienet adottata fit-38 Sessjoni Ġenerali tal-Kummissjoni Ewropea għall-Kontroll tal-Marda tal-Ilsien u d-Dwiefer fid-29 ta’ April 2009 (2) u huwa inkluż fir-Rapport tat-38 Sessjoni Ġenerali tal-Kummissjoni Ewropea għall-Kontroll tal-Marda tal-Ilsien u d-Dwiefer, Ruma 28-30 ta’ April 2009 (“ir-Rapport”). Hija tieħu post l-istandards tal-bijosigurtà stabbiliti fl-1985, kif immodifikati fl-1993. L-Annessi XII, XV u XVI mad-Direttiva 2003/85/KE għandhom għalhekk jiġu emendati kif xieraq.
            
         
               (11)
            
            
               Id-Direttiva 2003/85/KE għandha tiġi emendata skont dan.
            
         
               (12)
            
            
               Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DIN ID-DEĊIŻJONI:
   Artikolu 1
   L-Annessi XI, XII, XV u XVI mad-Direttiva 2003/85/KE għandhom jiġu emendati skont l-Anness ma’ din id-Deċiżjoni.
   Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, is-27 ta’ Novembru 2009.
      
         
            Għall-Kummissjoni
         
         Androulla VASSILIOU
         
            Membru tal-Kummissjoni
         
      
   
   
      (1)  ĠU L 306, 22.11.2003, p. 1.
   
      (2)  Rapport tat-38 Sessjoni Ġenerali tal-Kummissjoni Ewropea għall-Kontroll tal-Marda tal-Ilsien u d-Dwiefer, Ruma 28-30 ta’ April 2009, Appendiċi 10, p. 82; disponibbli f’: http://www.fao.org/ag/againfo/commissions/docs/SecurityStandards_2009.pdf
   
      ANNESS
      L-Annessi XI, XII, XV u XVI huma emendati kif ġej:
      
                  (1)
               
               
                  l-Anness XI għandu jiġi emendat kif ġej:
                  
                              (a)
                           
                           
                              Fil-Parti A, it-test dwar Franza jinbidel b’dan li ġej:
                              
                                          “FR
                                       
                                       
                                          Franza
                                       
                                       
                                          Agence française de sécurité sanitaire des aliments (AFSSA), Laboratoire d’études et de recherches en pathologie animale et zoonoses, Maisons-Alfort
                                       
                                       
                                          Franza”
                                       
                                    
                        
                              (b)
                           
                           
                              Fil-Parti A, it-test dwar l-Olanda jinbidel b’dan li ġej:
                              
                                          “NL
                                       
                                       
                                          L-Olanda
                                       
                                       
                                          Centraal Veterinair Instituut, Lelystad (CVI-Lelystad)
                                       
                                       
                                          L-Olanda ”
                                       
                                    
                        
                              (ċ)
                           
                           
                              Fil-Parti B, għandu jitħassar it-test dwar Franza li ġej:
                              
                                          “FR
                                       
                                       
                                          Franza
                                       
                                       
                                          Merial, S.A.S., Laboratoire IFFA, Lyon”
                                       
                                    
                        
                              (d)
                           
                           
                              Fil-Parti B, it-test dwar l-Olanda jinbidel b’dan li ġej:
                              
                                          “NL
                                       
                                       
                                          L-Olanda
                                       
                                       
                                          Lelystad Biologicals BV, Lelystad
                                       
                                       
                                          L-Olanda”
                                       
                                    
                        
            
                  (2)
               
               
                  Fl-Anness XII, il-punt 1 jinbidel b’dan li ġej:
                  
                              “1.
                           
                           
                              Il-laboratorji u l-istabbilimenti li jittrattaw il-vajrus ħaj tal-ilsien u d-dwiefer iridu joperaw tal-inqas skont l-“Istandards Minimi għal-Laboratorji li jaħdmu fuq il-vajrus tal-ilsien u d-dwiefer in vitro u in vivo” fl-Appendiċi 10 mar-Rapport adottat mit-38 Sessjoni Ġenerali tal-Kummissjoni Ewropea għall-Kontroll tal-tal-Marda tal-Ilsien u d-Dwiefer (EuFMD) fid-29 ta’ April 2009 f’Ruma (“l-istandards tal-bijosigurtà”).”
                           
                        
            
                  (3)
               
               
                  Fl-Anness XV, il-punt 1 jinbidel b’dan li ġej:
                  
                              “1.
                           
                           
                              Il-Laboratorji Nazzjonali Kollha li jittrattaw il-vajrus tal-marda tal-ilsien u d-dwiefer iridu joperaw tal-inqas skont l-istandards tal-bijosigurtà msemmija fil-punt 1 tal-Anness XII.”
                           
                        
            
                  (4)
               
               
                  Fl-Anness XVI, il-punt 7 jinbidel b’dan li ġej:
                  
                              “7.
                           
                           
                              Il-Laboratorju ta’ Referenza Komunitarju jrid jopera tal-inqas skont l-istandards tal-bijosigurtà msemmija fil-punt 1 tal-Anness XII.”